Sandy Brinck (S), 2003-05-21:
Jeg må sige, at det er en meget pudsig oplevelse, det her.
Sjældent har jeg om nogen sinde overhovedet oplevet fru Rønn Hornbech have så få holdninger til noget som helst.
Altså vi plejer dog i det mindste at kunne komme ind til kernen af en problemstilling igennem en ordentlig diskussion med fru Rønn Hornbech.
Men i dag får vi ingenting.
Jeg synes ikke, at det er noget utidigt spørgsmål, når jeg nu for tredje gang spørger: Når der står i beretningen, som Venstre har stemt for, at man effektivt skal retsforfølge, så spørger jeg: Hvordan? Når man effektivt skal eftersøge manden, så spørger jeg: Hvordan? Venstre må da have gjort sig nogle tanker om, hvordan det her blæk på papir skal komme ud i virkeligheden, og jeg nægter at tro, at fru Rønn Hornbech ikke har holdninger til det her.
Jeg kan kun gisne om, hvorfor hun ikke siger det.
Socialdemokraterne ønsker en international retsorden, som sikrer, at forbrydere ikke bare slipper, fordi de krydser en landegrænse, og dette gælder selvfølgelig i særlig grad folk, som er mistænkt for folkedrab.
Det kræver internationale regler, men det kræver i høj grad også, at vi i Danmark leverer vores konkrete bidrag, ikke kun ved at indarbejde reglerne i dansk lov, men ved i praksis at kunne levere varen.
Først havde vi hele sagen om Sakajev.
Her lå efterlysningen først og samlede støv i politiets indbakke, og da der endelig kom skred i tingene, gav man ham en tolk med tætte forbindelser til det russiske styre. En pinlig affære, som burde have givet anledning til selvransagelse.
Det efterfølges så af, at en krigsforbrydersigtet forlader Danmark.
Han går simpelt hen ud og ryger en cigaret, mens konen svarer politiet, at han sover og derfor ikke kan komme til telefonen.
Det er så himmelråbende latterligt, at enhver, som ville have antydet, at noget sådant kunne ske, ville være blevet lynchet som usaglig, Men her slutter absurditeterne ikke.
Da man så finder ud af, at den tidligere hærchef hverken er ude for at ryge eller sover til middag, men faktisk er forsvundet, ja, så venter man 5 timer med at efterlyse manden.
Det er et hændelsesforløb, som er fuldstændig ubegribeligt, ja, utroværdigt.
Dermed starter selvfølgelig alverdens rygter om, hvorfor regeringen har opført sig så tåbeligt og uansvarligt.
Regeringen kan ikke fortænke nogen i, at der starter spekulationer.
Socialdemokraterne kræver, at regeringen klart afviser, at udenlandske efterretningsvæsener har været involveret i hærchefens forsvinden.
Og Socialdemokraterne kræver, at regeringen får strammet op på proceduren, sådan at vi kan være sikre på, at krigsforbrydermistænkte i dansk varetægt, ja, dem har Danmark rent faktisk styr på.
De skal stilles til ansvar for deres forbrydelser, og det kræver sådan set ikke nye regler.
Det kræver blot, at justitsministeren havde beordret øget tilsyn med hærchefen. Helt enkelt er dette jo en sag, hvor regeringen på sine egne præmisser har spillet fallit.
Mens regeringspartierne sad i opposition, kunne det kun gå for langsomt med at få hærchefen bag tremmer.
Ja, den nuværende vicestatsminister lovede, at i samme sekund Danmark fik en borgerlig regering, skulle der nok komme andre boller på suppen.
Det leder mig hen til at spørge: Står regeringen fast på sit regeringsgrundlag på dette punkt, eller står man fast på den nuværende situation, som jo altså er en virkelighed, efter man har haft regeringsmagten i mere end 1 år?
Det er en horribel historie set i bakspejlet, men vi er selvfølgelig også på den baggrund bekymrede for det videre forløb.
For sagen slutter ikke her, og den slutter ikke, førend den tidligere hærchef er stillet til ansvar.
Vi kan godt læse, at regeringen skriver, at de vil virke for retsforfølgelse, men det står os
Kl. 9.40 Det er efter Socialdemokraternes holdning uholdbart, at rygterne stadig svirrer om, at hærchefen befinder sig i områder, som koalitionen, herunder Danmark, kontrollerer, uden at det tyder på at få konsekvenser for sagen.